Kordobos departamentas
Kordobos departamentas (isp. Departamento de Córdoba) – departamentas Kolumbijos šiaurėje, Karibų jūros pakrantėje. Administracinis centras – Monterija. Didžiąją departamento dalį užima Karibų jūros lyguma. Pietuose kyla Vakarų Kordiljeros šlaitai. Klimatas šiltas ir drėgnas. Svarbiausia ūkio šaka – galvijų auginimas. Taip pat išvystytas žemės ūkis. Auginami kukurūzai, ryžiai, juka, bananai, cukranendrės, sorgai, kakava, koka. Sero Matoso telkinyje išgaunamas nikelis.